标题：张潮波
个人简介
张潮波，汉族，四川成都人，“80后”词人，诗词新古典主义的倡导者之一，南开大学谷雨诗社成员，2007年《中华诗词》青春诗会入选作者。词风端庄雅正，多深婉纯情，亦有豪放沉着之作。词境浑融，词味纯正而不失灵气，为当代少有。作品发表于《中华诗词》、《中华诗教》、《光明日报》等。常用网络名雁字无痕。
代表词作
《蝶恋花》
烟月楼头凉未已，欲满晨灯，隔岸林鸦起。雁影才销云万里，青丝重绾眉山闭。
柳乱柔阴风细细，梦雨吹来，人向阑干倚。过眼明花飞次第，残香逐水波无际。
《蝶恋花》
帘上晓风吹宿酒，一缕轻寒，直把春衫透。小径长烟南苑柳，云深万里空回首。
人欲惜春春欲瘦，几树梨花，不为人长久。拂雪人归香满袖，潸潸细雨清明后。
《蝶恋花》
急管繁弦都歇了，回望长安，也弄凄凉调。柳浪参差平绿草，斜阳浦上沙鸥小。
细雨帘深幽梦少，镜里朱颜，未改逢人笑。一夜飘零人不晓，怜花只合花前老。
《蝶恋花 七夕》
暮雨潇潇风逐柳，枝上人间，已向平芜旧。无语长桥携素手，红妆难掩新来瘦。
除却今宵还病酒，自是经年，此恨寻常有。隔岸伤心人在否？青灯一点帘纱透。
《蝶恋花》
嫩水轻凉犹未满，一任东风，吹皱无人管。瘦了红梅新叶懒，云高已放残香远。
昨夜松涛和梦卷，梦里天涯，直被莺儿换。问取莺儿青鬓乱，相思欲老春先半。
《蝶恋花》
玉笛声声声浸碎，冷彻梅梢，都似人憔悴。剩有芳心何处是？东风吹满红笺字。
吹到杨花春欲坠，一寸柔肠，万里春江水。才下春江无限泪，西楼独倚黄昏醉。
《蝶恋花》
残夜参差听泫露，枕畔都成，一晌潇潇雨。春色凭栏风正举，绿杨翻起春情绪。
脉脉还生千万缕，算有相思，不在莺啼处。减却相思人更苦，眉山作了秋山去。
《蝶恋花》
一晌苔衣和雨碎，才到微凉，透了春滋味。枝上残雷东苑水，清风不语云中事。
玉指冰弦人易醉，几度春衫，揾我新亭泪。明灭流花深暮里，重楼灯满帘窗闭。
《长相思》
晓云飞，暮云飞，云外双双燕子回。梅花落满衣。
捻花时，叹花时，一样东风牵鬓丝。茂陵知不知？
《秋蕊香》
醉梦晓寒深处，一晌燕儿双舞。平风过柳成千缕，漠漠伤春情绪。
残灯犹照相思句，人无语。思君不问春来去，帘外落花丝雨。
《减字木兰花》
金樽未了，酒入夕阳人欲老。无奈残更，一宿清辉梦不成。
低帘小语，约好明年花畔去。花落纷纷，阑外东风直似君。
《减字木兰花》
黄昏过雁，罗幕几回听更远。小字蛮笺，薄酒秋灯夜未阑。
眉山冷彻，换了横塘波上月。如梦佳期，一点春红入水时。
《减字木兰花 次韵翠微散人》
小帘初透，一段江风吹冷袖。杨柳堆烟，雨在眉头云在肩。
秋千人静，南浦离弦声未定。不放兰舟，只放残花天际流。
《阮郎归》
玉梅飞彻小轩窗，闲莺绕画梁。问伊青径又何方？流云入锦江。
风敲竹，雨裁香，螓蛾散柳黄。萍飘无奈两神伤，汀烟与水长。
《乌夜啼 寄南开同窗》
折尽蹄湖柳，还家更倚危楼。去年明月深如水，今夕水长流。
不是多情太甚，浮生暗许离愁。梦随风起归何处？漫卷作清秋。
《浣溪沙》
犹有相逢小苑东，春来枝上倚人红。乱分丝雨燕匆匆。
宝镜帘风山欲冷，重楼烟水月空濛。飞花一片梦云中。
《浣溪沙》
江岸桃花自在春，斜风断续柳轻匀。石栏小倚绿苔新。
隔夜有声檐上雨，经秋无奈梦中云。一双湿燕舞殷勤。
《浪淘沙令 中秋》
白月近无眠，漫倚阑干。思量不是一回圆。何事今宵愁万里？更染秋寒。
岁岁恨婵娟，负了幽欢。抬头清影又堪怜。纵有雕弓能落日，知向谁弯？
《赤枣子》
明月落，晓灯残，西风吹梦又阑珊。
树影觉鸦飞不起，一声先到紫云寒。
《赤枣子》
河畔柳，雨中楼，年年微冷又成秋。
一到酒阑歌管尽，人生无奈是回眸。
《菩萨蛮 九寨沟漫成》
风牵嫩雨莺声后，锦屏暗远凌波瘦。玉水绕春山，浮凉最可怜。
芦芽青欲满，半在疏香岸。花底莫沉吟，红林湿径深。
《菩萨蛮》
庭篁低涌秋蛩静，孤灯小字云笺冷。把酒浥疏香，青蛾照影长。
重帘遮乱雨，时有西风举。一晌梦魂飞，年年双燕归。
《菩萨蛮 刘公岛感怀》
将军已逐刘公去，龙旗堂下飞无主。秋草近辕门，长风开阵云。
山横连铁壁，浪打皆陈迹。小坐短松亭，寒乌一两声。
《菩萨蛮》
赴英在即，与友浩饮于锦江之滨。方欲归时，见弦月清光如水，风来则出没云中，甚为可爱。俄而江楼升歌乐，高人心魄，游骋而不觉有天地之分。友曰：“余素知汝好倚声，其境如斯，乃无言乎？”因翻小令以志之。
银波万里秋江水，凭栏一晌朦胧醉。疏柳弄丝长，桂花浮岸香。
流香随玉管，云上清歌满。月在晚凉初，西风吹又无。
《忆王孙 和月儿》
新来秋水自澄清，好弄溪岚分紫英。半卷帘纱待月盈。暮云平，犹记长风过短亭。
《归自谣 梦》
风剪剪，细雨斜飞朱户浅。帘儿两个清樽满。
一晌灯前和泪看，肠欲断。眉山已似蓬山远。
《巫山一段云》
浪脚千灯静，潮头片月凉。当时若已爱思量，携手断人肠。
欲抱江流去，东风吹未央。一番疏影暗来香，追梦过巫阳。
《柳含烟》
桃腮冷，月眉收。骤雨新分双泪，青丝重绾镜中秋，小妆楼。
有梦年年春尽处，执手送君南浦。风吹江浪欲回头，却东流。
《风入松 怀古》
秦淮歌管浸无涯，腻水人家。金陵王气堪擒虎，又何妨、玉树庭花？忍顾檀郎去后，独回风辇云槎。
还将诗酒问烟霞：几度昏鸦？凄凉白骨荆榛事，却闲来、说尽桑麻。胡骑纷纷在也，今番谁洗龙沙？
《添声杨柳枝》
秋老西风折冷枝，暮云飞。小楼笙管欲来时，雁迟迟。
寥落此间何所寄？相思泪。愿君千里共沾衣，梦中回。
《西江月 寄人》
丝柳梢头弄水，层雷耳际萦风。新来花事又匆匆，剩了汀云万种。
无奈自应无恨，相知何必相逢。浣花笺上雨帘中，送汝清宵一梦。
《西江月》
深院残桐过雨，薄帘满月来风。和灯重忆旧相逢，醉把清樽谁共？
少梦无端又醒，多情未了还空。思量到底是从容，平晓寒鸦飞动。
《鹊桥仙 次韵雪儿荷花词》
画楼烟外，收波梦底，不识霜天客雁。晨风未冷便萧然，任多少、红颜矜叹。
尊前瘦雨，陌头轻缕，更减疏香一段。杨花飞尽是来生，也无计、春悲秋怨。
《霜天晓角 七夕》
梦云归路，直被风吹去。一枕青丝多少？君莫看、楼头雨。
难叙，飞泪处，银汉深如许。更涨秋波千尺，凭谁渡、痴儿女？
《定风波》
友长劝余作豪放词而自任以天下之重。固不然，乃倚声答之。
梧叶新黄已可怜，几番偷作泪轻弹。正似彩笺飞红影，鸾镜，蛾眉深处有河关。
也爱门庭生玉柳，能否？浮名抛却更凭栏。千古悲秋人易老，多少，春风无我亦青山。
《定风波 词赛和轻舒》
薄暮寒鸦秋水横，垂杨堤上几人行。酒入柔肠香入袂，微醉，但留江月此时明。
未许婵娟幽恨远，歌管，乘风犹可伴长生。十二高楼云作雨，何惧？人间无处不阴晴。
《江城子》
东君无事也潸潸，对危阑，柳含烟。斜雨才收，漠漠又轻寒。疑是春光犹带雪，江阁外，玉梅残。
伤春客雁北飞还，惹长笺，却无言。把酒何妨？一醉赴幽欢。只怕当年携手处，风逐袖，月侵船。
《江城子》
叶残霜紧暮云收，惹新愁，更难休。隔断离人、千里是清秋。扇影长开风渐冷，萧瑟处，也凝眸。
空枝扶月上重楼，锦江头，觅兰舟。载去相思、何事却无由？秋水又宽人又瘦，人惯见，水东流。
《南乡子 登望江楼》
昔也望江流，东去英雄一览收。我欲江风吹我老，长留，已是朦胧月上头。
今也望江楼，极目江流四百秋。兴起平戎千万字，还愁，不向高唐梦里游。
《南乡子》
莫道不思量，楼外西风雁字长。弱柳依依梧叶瘦，斜阳，银桂香来月满塘。
无奈又成伤，一夜清辉入酒凉。便饮千钟难醉也，何妨？零落春宵已断肠。
《满庭芳 赠叶君》
小宴题笺，平湖织柳，奈何渭曲青门。别来明灭，疏雁倚浮云。
锦水潺湲东逝，漫流下、千里黄昏。星灯外，凝眸一晌，认取寄梅人。
西风吹不尽，纷纷梧叶，落落蓬尘。却听我，还都付与离尊。
回首皆如醉耳，算应道、聚散无痕。而今把，杯中月影，换了去年新。
《满庭芳》
何事平生，春来春去？灯前写尽思量。玉笺收了，添酒按茶香。
重向梨云唤雨，正拼作、一枕微凉。莺啼处，晨风细细，吹雪过池塘。
迎眸终不若，桃腮未满，梁燕双双。只当时，隔帘看取韶光。
剩却青丝多少？溪桥畔、柳叶新长。凭谁在，人间此际，相与断柔肠？
《离亭宴 八大处游记》
飞殿浮凉暗吐，重楼晓风闲度。举望流云山不定，凤辇宸游今古。
木叶下崔嵬，悠悠欲凭谁诉？赢得襟怀如许，一旦自应归去。
此地寒山皆似我，正有危峰无数。待到染吴霜，红砌又侵微雨。
《水调歌头 寄杨君》
锦绣多兴叹，烟雨亦堪惊。几番江外，凭栏邀取白鸥盟。
随意岸花堤柳，这向风吹都尽，难说与君听。唯有分秋色，对月到天明。
长记得，胡尘动，陇云横。觥筹罢了，各发十万破奴兵。
一代书生不死，看我山河依旧，忽报已三更。大醉相扶去，星汉下归程。
《水调歌头》
剩酒星灯下，无处不成眠。三秋时候，菊松能解夜来寒。
却是晓风凛凛，吹断神游归路，灯火未阑珊。憔悴孤桐影，寂寞小庭轩。
梦犹在，簪花外，曲江边。金车玉舫，飞香流水竞开元。
有恨琵琶声里，细数繁华又落，丝雨一身烟。千古沾衣事，何必上牛山？
《水调歌头 悼汶川地震死难者》
揾尽千山雨，俯首酹青门。
人间飘没，但将悲恨付离尊。
醉入霏微时候，还被东风几许，吹梦到无痕。
弄影潸潸里，杨柳下黄昏。
金丝缕，留不住，是芳尘。
天涯岁岁，料得花重已成春。
只怕而今去了，剩有楼头冰月，凝望也销魂。
聚散应无奈，添酒泪长新。
《八声甘州》
问秋窗明月几时来，风雨近芭蕉。算华阳纷蕴，锦城无数，灯火良宵。
一代山河泪下，血海衅寒刀。欲饮公孙酒，楼外潇潇。
谁信白沟拒马？正破奴今日，夷灭燕辽。恨幽云易得，半壁丧群枭。
倩虎狼、雪靖康耻，奉青灰、万里寄烟涛。兴亡处、从来屋雀，不识安乔。